钦定古今图书集成/明伦汇编/宫闱典/第086卷 > 永嗣公主 下嫁钱蒇
## 钦定古今图书集成/明伦汇编/宫闱典/第086卷 > 永嗣公主 下嫁钱蒇

按《南史袁湛传》：“枢字践言，永定中，征为侍中，掌选，迁
都官尚书，掌选如故。枢博学，明悉旧章。初，陈武帝长
女永嗣公主先适陈留太守钱蒇，生子岊，主及岊并
卒于梁。时武帝受命，惟主追封。至是将葬，尚书请议
加蒇驸马都尉，并赠岊官。枢议曰：昔王姬下嫁，必适
诸侯，同姓为主，闻于《公羊》之说；车服不系，显于诗人”
之篇。汉氏初兴，列侯尚主，自斯以后，降嫔素族。驸马
都尉，置由汉武，或以假诸功臣，或以加于戚属。是以
魏曹植表驸马奉车，取为一号。《齐职仪》曰：“凡尚公主，
必拜驸马都尉。”盖以王姬之重，庶姓之轻，若不加其
等级，宁可合巹而酳，所以假驸马之位，乃崇于皇女
也。今公主早薨，伉俪已绝，既无礼数致疑，何须驸马
之授？按杜预尚晋宣帝第二女，晋武践祚而主已亡。
泰始中追赠公主，元凯无复驸马之号。梁武帝女新
安穆公主，早薨，天监初王氏无追拜之事。远近二例，
足以校明。无劳此授，今宜追赠亭侯。时议以为当。